Ծովու մակերեսէն 1200 մեթր բարձրութեան վրայ, Լիբանանի Ազունիէի գիւղաւանին մէջ կառուցուած, մարդասիրական բուժարան այս հաստատութիւնը, Միջին Արեւելքի մէջ եզակի է իր մատուցած՝ գնահատանքի արժանի ծառայութիւններով։ Բուժարանը անխտիր կը պատսպարէ եւ կ՛ամոքէ իր խնամքին յանձնուած թոքախտաւորներն ու այլ հիւանդութիւններէ տառապող 100է աւելի հիւանդները։ Անշահութաբեր այս հաստատութիւնը ունի 70 բժիշկ եւ բուժքոյր եւ կը նպաստաւորուի հայ-ամերիկեան բարեսիրական հաստատութիւններու կողմէ, նաեւ կտակներով եւ կամաւոր նուիրատուութիւններով։ Բուժարանը հաւասարապէս կը պատկանի Կիլիկիոյ կաթողիկոսութեան եւ Միջին Արեւելքի Հայ աւետարանական եկեղեցիներու միութեան։ Հաստատութեան նշանակեալ Վարիչ մարմինը կը վերահսկէ աշխատանքներուն, կը կատարէ վարչական ու այլ անհրաժեշտ տնօրինումները։